# 4H er lokalsamfunnet der du bor

Formålsparagrafen vår sier at vi skal utvikle en aktiv og samfunnsengasjert ungdom med ansvarsfølelse og respekt for natur og mennesker. Disse verdiene er mer aktuelle i 2020 enn de noen gang har vært: 4H bidrar til levende lokalsamfunn ved å utvikle gode aktiviteter for barn og unge – selv i en krevende tid preget av pandemi, usikkerhet og uro. Uansett om lokalsamfunnet er en bydel, en øy, en grend eller en kommune, klarte 4H å opprettholde aktiviteten i et nedstengt samfunn.

Tross den merkelige våren, viser 4H-erne et stort engasjement og kreativitet. Vi har lært oss å samarbeide digitalt med fylkesårsmøter, styremøter på alle nivå samt å gjennomføre medlemsmøter. Aktiviteten ble opprettholdt gjennom digitale klubbkvelder arrangert av 4H-ere og klubber fra hele landet, som oppfordret til å lære ved å gjøre – i fellesskap, på avstand. Dette viser at vi er en fremtidsrettet organisasjon som tar nye utfordringer på strak arm.

Vårens hendelser viser at vi er en del av verden der vi er. Nå er tiden inne for å ta steget videre. Det er 50 4H-gårder og over 500 klubber spredd over hele Norge. Vi har mange å spille på lag med i lokalsamfunnet og potensialet til økt samarbeid med andre organisasjoner er stort. Gjennom nettverksbygging kan vi sammen gi gode opplevelser og økt kunnskap til barn og unge om samfunnsaktuelle temaer og fokusområder som klima- og miljødebatten, landbruk, matsvinn og strandrydding. Slik sett blir globale problemer til en sak for lokalsamfunnet og det som er nært oss.